Oulun Diakonissalaitoksen Säätiö

Oulun Diakonissalaitoksen Säätiö sr (ODL) on Oulussa toimiva yleishyödyllinen ja aatteellinen säätiö, joka toteuttaa diakoniaa, tarjoaa elämänhallintaa tukevia sosiaalisen kuntoutuksen palveluita sekä tekee tieteellistä tutkimusta kokonaisvaltaiseen hyvinvointiin liittyen. ODL tarjoaa asiantuntijapalveluita liikuntalääketieteen osaamiskeskuksessa sekä toteuttaa hyvinvoinnin ja työllisyyden edistämisen hankkeita. Hankkeissa tuotettua tietoa ja kehitettyjä toimintamalleja viestitään asiantuntijoille ja suurelle yleiseölle järjestettävien koulutusten ja julkaisujen kautta. 
Historia.
Oulun Diakonissalaitoksen Säätiö sr on perustettu vuonna 1896. Silloin aloitti Oulun Diakonissakoti nykyisten laitoksen rakennusten paikalla olleessa puutalossa Uusikadun varrella. Perustamista ajamassa olivat Oulun silloinen kirkkoherra Waldemar Wallin, konsuli Fredrik Borg, neiti Mimmi Bergh ja rehtori Mauno Rosendal. Diakonissakodin ensimmäiseksi johtajattareksi nimitettiin Norjassa seurakuntasisar-koulutuksen saanut Selma Stenbäck.
Diakonissalaitoksen toiminta laajeni huomattavasti, kun vanhojen puurakennusten lisäksi samaan kortteliin Uusikadun ja Sepänkadun kulmaan valmistui uusi nelikerroksinen tiilinen sairaalarakennus vuonna 1936. Funktionalismia edustavan rakennuksen on suunnitellut laitoksen ylilääkärin Lauri Kyanderin (myöh. Kiianmies) veli, arkkitehti Veikko Kyander. Niin ikään Kyanderin suunnittelema sairaalan laajennus valmistui Uusikadun ja Albertinkadun kulmaan 1950-luvun alussa. Vuonna 1947 hyväksytyn asemakaavan mukaan Ouluun ei olisi saanut rakentaa kuin korkeintaan viisikerroksisia taloja, mutta kaupunginvaltuusto hyväksyi diakonissalaitoksen asemakaavan muutospyynnön ja uuteen sairaalaan tuli myös seitsemänkerroksinen torniosa. Torniosan Uusikadun puoleisella seinällä on Oulussa syntyneen kuvanveistäjän Essi Renvallin muotoilema "Vapauden henki" -reliefi. Reliefi on valmistunut 1945, mutta paljastettu vasta 1965.
Vuodesta 2018 saakka ODL korttelin tiloissa on toimineet ammattiopisto ja ammattikorkeakoulu.
Vuonna 2022 ODL ja Nuorten Ystävät ry yhdistivät palvelutoimintansa ja perustivat uuden yhtiön nimeltä Hoivatie Oy. Hoivatie on nyt yksi Suomen suurimmista sosiaalialan toimijoista. Hoivatien tuotto käytetään tukea tarvitsevien auttamiseen ODL:n ja Nuorten Ystävät ry:n kautta. 
Organisaatio.
Oulun Diakonissalaitoksen Säätiö toimii konsernin emona, johon kuuluvat säätiö ja sen pääosin omistamat tytäryhtiöt. 
Lisäksi ODL:llä on osakkuuksia muun muassa Suomen Diakoniaopistossa, Diakonia-ammattikorkeakoulussa sekä Hoivatie Oy:ssä, jonka ODL omistaa yhdessä Nuorten Ystävät ry:n kanssa.
Toiminta.
ODL Säätiön toiminta jakaantuu sosiaaliseen vahvistamiseen (ODL Yhdessä), liikuntaklinikkaan ja tutkimukseen (ODL Liikuntaklinikka) sekä kiinteistöpalveluihin (ODL Kiinteistöpalvelut). Lisäksi säätiön toimintaan kuuluvat tukipalvelut sekä vastuullinen sijoittaminen.
ODL Yhdessä.
ODL Yhdessä -yksikkö tarjoaa sosiaalisen vahvistamisen palveluita haavoittuvassa asemassa olevien tueksi. Toiminnan painopisteinä ovat muun muassa syrjäytymisen ehkäisy, työllisyyden vahvistaminen sekä kotoutumisen edistäminen.
ODL Liikuntaklinikka.
ODL Liikuntaklinikka on opetus- ja kulttuuriministeriön tukema liikuntalääketieteen keskus, joka tarjoaa liikuntalääketieteen erikoislääkäripalveluita sekä liikunta- ja ravitsemusneuvontaa liikuntaa aloitteleville, aktiiviliikkujille sekä huippu-urheilijoille. Klinikalla toteutetaan erilaisia hyvinvointihankkeita, tieteellistä tutkimusta sekä koulutusta.
ODL Kiinteistöpalvelut.
ODL Kiinteistöpalvelut vuokraa toimitiloja ja asuntoja Oulun keskustassa sekä tuottaa säätiön kiinteistöhuollon, kiinteistötoimiston, keskusvaraston ja arkiston palveluita.